Proposta għal REGOLAMENT TAL-KUNSILL li jtemm ir-reviżjoni interim parzjali dwar il-miżuri anti-dumping fuq l-importazzjonijiet ta' ċertu polietilentereftalat (PET) li joriġina mill-Indja /* COM/2012/0269 final - 2012/0142 (NLE) */





MEMORANDUM TA' SPJEGAZZJONI 1. kuntest tal-proposta · Ir-raġunijiet għall-proposta u l-miri tagħha Din il-proposta tikkonċerna l-applikazzjoni tar-Regolament tal-Kunsill (KE) Nru 1225/2009 tat-30 ta' Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea ("ir-Regolament bażiku") fil-proċediment li jikkonċerna l-importazzjonijiet ta' ċertu polietilentereftalat (PET) li joriġina mill-Indja, fost pajjiżi oħra. · Il-kuntest ġenerali Din il-proposta qiegħda ssir fil-kuntest tal-implimentazzjoni tar-Regolament bażiku u tirriżulta minn investigazzjoni li twettqet skont ir-rekwiżiti sostantivi u proċedurali stipulati fir-Regolament bażiku. · Id-dispożizzjonijiet eżistenti fil-qasam tal-proposta Il-miżuri definittivi jinsabu fis-seħħ u huma imposti mir-Regolament tal-Kunsill (KE) Nru 1646/2005 tas-6 ta’ Ottubru 2005 li jemenda r-Regolament (KE) Nru 2604/2000 li jimponi dazju anti-dumping definittiv fuq l-importazzjonijiet ta’ ċertu poltilenu teraptalatu (PET) illi joriġina mill-Indja, fost pajjiżi oħra. · Il-konsistenza ma' politiki u miri oħra tal-Unjoni Mhux applikabbli. 2. konsultazzjoni mal-partijiet interessati u valutazzjoni tal-impatt · Il-konsultazzjoni mal-partijiet interessati Il-partijiet interessati milquta mill-proċediment kellhom il-possibbiltà li jiddefendu l-interessi tagħhom matul l-investigazzjoni, skont id-dispożizzjonijiet tar-Regolament bażiku. · Il-ġbir u l-użu ta' kompetenzi Ma kienx hemm ħtieġa ta' kompetenzi esterni. · Il-valutazzjoni tal-impatt Din il-proposta hija r-riżultat tal-implimentazzjoni tar-Regolament bażiku. Ir-Regolament bażiku ma fihx dispożizzjonijiet għal valutazzjoni ġenerali tal-impatt iżda fih lista eżawrjenti ta' kundizzjonijiet li jeħtieġ li jiġu vvalutati. 3. ELEMENTI LEGALI TAL-PROPOSTA · Is-sommarju tal-azzjoni proposta Fit-2 ta' April 2011, il-Kummissjoni bdiet reviżjoni interim parzjali dwar l-importazzjonijiet ta’ ċertu polietilentereftalat (PET) li joriġina mill-Indja, fost pajjiżi oħra. Il-proposta mehmuża għal Regolament tal-Kunsill hija msejsa fuq is-sejbiet tal-investigazzjoni li hi limitata fil-kamp ta' applikazzjoni għall-eżami ta' dumping u sa fejn għandu x'jaqsam l-applikant. L-applikant irtira t-talba tiegħu għal reviżjoni interim u nstab li kontinwazzjoni ex officio tal-investigazzjoni mhijiex fl-interess tal-Unjoni. Huwa għalhekk propost li l-Kunsill jadotta l-proposta mehmuża għal Regolament ta' terminazzjoni li għandu jiġi ppubblikat mhux aktar tard mill-1 ta’ Lulju 2012. · Il-bażi ġuridika Ir-Regolament tal-Kunsill (KE) Nru 1225/2009 tat-30 ta' Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea. · Il-prinċipju tas-sussidjarjetà Il-proposta hija fil-kompetenza esklużiva tal-Unjoni Ewropea. Għaldaqstant, il-prinċipju tas-sussidjarjetà ma japplikax. · Il-prinċipju tal-proporzjonalità Il-proposta hija konformi mal-prinċipju tal-proporzjonalità għar-raġunijiet li ġejjin: Il-forma tal-azzjoni hija deskritta fir-Regolament bażiku msemmi hawn fuq u ma tħallix lok għal deċiżjoni nazzjonali. L-indikazzjoni ta' kif il-piż finanzjarju u amministrattiv li jaqa' fuq l-Unjoni, il-gvernijiet nazzjonali, l-awtoritajiet reġjonali u lokali, l-operaturi ekonomiċi u ċ-ċittadini jitnaqqas kemm jista' jkun u jkun proporzjonat mal-mira tal-proposta, mhix applikabbli. · L-għażla tal-istrumenti L-istrument propost: regolament. Mezzi oħrajn ma jkunux xierqa minħabba li r-Regolament bażiku ma jipprevedix għażliet alternattivi. 4. IMPLIKAZZJONI BAĠITARJA Il-proposta ma għandha l-ebda implikazzjoni għall-baġit tal-Unjoni. 2012/0142 (NLE) Proposta għal REGOLAMENT TAL-KUNSILL li jtemm ir-reviżjoni interim parzjali dwar il-miżuri anti-dumping fuq l-importazzjonijiet ta' ċertu polietilentereftalat (PET) li joriġina mill-Indja IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, Wara li kkunsidra r-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea[1] ("ir-Regolament bażiku"), u b’mod partikolari l-Artikolu 11(3) tiegħu, Wara li kkunsidra l-proposta mressqa mill-Kummissjoni Ewropea ("il-Kummissjoni") wara li kkonsultat mal-Kumitat Konsultattiv, Billi: 1. PROĊEDURA 1.1. Il-miżuri fis-seħħ (1) Permezz tar-Regolament (KE) Nru 2604/2000[2], il-Kunsill impona dazju anti-dumping definittiv fuq l-importazzjonijiet tal-polietilentereftalat ("PET") li joriġina mill-Indja, fost pajjiżi oħra ("l-investigazzjoni oriġinali"). Sussegwentement twettqet reviżjoni skont l-Artikolu 11(4) tar-Regolament bażiku ("reviżjoni tal-esportatur ġdid") dwar South Asian Petrochem Ltd u s-sejbiet u l-konklużjonijiet jinsabu stabbiliti fir-Regolament tal-Kunsill (KE) Nru 1646/2005[3]. Wara reviżjoni ta' skadenza u permezz tar-Regolament (KE) Nru 192/2007[4], il-Kunsill impona dazju anti-dumping definittiv għal perjodu ulterjuri ta' ħames snin. Il-miżuri anti-dumping ġew emendati bir-Regolament tal-Kunsill (KE) Nru 1286/2008[5] wara reviżjoni interim parzjali ("l-aħħar investigazzjoni tar-reviżjoni"). Dawn il-miżuri jikkonsistu f’dazji anti-dumping speċifiċi. Ir-rata tad-dazju tvarja bejn EUR 87,5 u EUR 200,9 kull tunnellata għal produtturi Indjani msemmija individwalment b'rata residwa ta' dazju ta' EUR 153,6 kull tunnellata imposta fuq l-importazzjonijiet minn produtturi oħra ("id-dazji attwali"). (2) Wara tibdil fl-isem tal-kumpanija Indjana, South Asian Petrochem Ltd, il-Kummissjoni kkonkludiet permezz tan-Notifika (KE) Nru 2010/C 335/06[6] li s-sejbiet anti-dumping fir-rigward ta' South Asian Petrochem Ltd għandhom japplikaw għal Dhunseri Petrochem & Tea Limited. (3) Permezz tar-Regolament (KE) Nru 2603/2000[7], il-Kunsill impona dazju kumpensatorju definittiv fuq l-importazzjonijiet ta' PET li joriġina mill-Indja, fost pajjiżi oħra. Wara reviżjoni aċċellerata skont l-Artikolu 20 tar-Regolament tal-Kunsill (KE) Nru 597/2009[8] tal-11 ta’ Ġunju 2009 dwar il-protezzjoni kontra importazzjonijiet sussidjati minn pajjiżi li mhumiex membri tal-Komunità Ewropea ["ir-Regolament bażiku kontra s-sussidji"), il-miżuri definittivi ġew emendati kif stabbilit fir-Regolament tal-Kunsill (KE) Nru 1645/2005[9]. Wara reviżjoni ta' skadenza u permezz tar-Regolament (KE) Nru 193/2007[10], il-Kunsill impona dazju kumpensatorju definittiv għal perjodu ulterjuri ta' ħames snin. Il-miżuri kumpensatorji ġew emendati bir-Regolament (KE) Nru 1286/2008 wara l-aħħar l-investigazzjoni tar-reviżjoni. Dawn il-miżuri kumpensatorji jikkonsistu f'dazju speċifiku. Ir-rata tad-dazju tvarja bejn EUR 0 u EUR 106,5 kull tunnellata għal produtturi Indjani msemmija individwalment b'rata residwa ta' dazju ta' EUR 69,4 kull tunnellata imposta fuq l-importazzjonijiet minn produtturi oħra ("il-miżuri kumpensatorji attwali"). (4) Wara tibdil fl-isem tal-kumpanija Indjana, South Asian Petrochem Ltd, il-Kummissjoni kkonkludiet permezz tan-Notifika (KE) Nru 2010/C 335/07[11] li s-sejbiet kontra s-sussidji fir-rigward ta' South Asian Petrochem Ltd għandhom japplikaw għal Dhunseri Petrochem & Tea Limited. (5) Permezz tad-Deċiżjoni 2005/697/KE[12], il-Kummissjoni aċċettat l-impenn minn South Asian Petrochem Ltd li tiffissa prezz minimu tal-importazzjoni ("PMI") ("l-impenn"). Wara tibdil fl-isem tal-kumpanija, il-Kummissjoni kkonkludiet permezz tan-Notifika (KE) Nru 2010/C 335/05[13] li l-impenn offrut minn South Asian Petrochem Ltd għandu japplika għal Dhunseri Petrochem & Tea Limited. 1.2. It-talba għal reviżjoni (6) Tressqet talba għal reviżjoni interim parzjali skont l-Artikolu 11(3) tar-Regolament bażiku minn Dhunseri Petrochem & Tea Ltd, produttur esportatur Indjan tal-PET("l-applikant"). It-talba kienet limitata fil-kamp ta' applikazzjoni għad-dumping u għall-applikant. Fl-istess waqt, l-applikant talab ukoll ir-reviżjoni tal-miżuri kumpensatorji attwali. Id-dazju anti-dumping u dak kumpensatorju japplikaw għall-importazzjonijiet ta' prodotti manifatturati mill-applikant u l-bejgħ tal-applikant lill-Unjoni huwa kopert mill-impenn. (7) L-applikant ipprovda evidenza prima facie li l-issoktar tal-applikazzjoni tad-dazju attwali fil-livell attwali tiegħu ma kienx aktar meħtieġ biex jitpatta d-dumping. B'mod partikolari, l-applikant stqarr li kien hemm tibdil sinifikanti fl-ispejjeż tal-produzzjoni tal-kumpanija u li dan it-tibdil wassal għal marġni ta' dumping sostanzjalment aktar baxx minn mindu ġew imposti d-dazji attwali. Tqabbil li sar mill-applikant bejn il-prezzijiet domestiċi tiegħu u l-prezzijiet tal-esportazzjoni tiegħu lejn l-Unjoni jissuġġerixxi li l-marġni ta' dumping kien sostanzjalment aktar baxx mil-livell tad-dazji attwali. 1.3. Il-bidu ta' reviżjoni interim parzjali (8) Wara li kkonsultat lill-Kumitat Konsultattiv u ddeterminat li t-talba kien fiha biżżejjed evidenza prima facie biex tiġġustifika l-bidu tar-reviżjoni interim parzjali ("ir-reviżjoni attwali"), il-Kummissjoni ħabbret, permezz ta' Notifika ta' bidu[14] ppubblikata f'Il-Ġurnal Uffiċjali tal-Unjoni Ewropea fit-2 ta' April 2011, il-bidu ta' reviżjoni interim parzjali skont l-Artikolu 11(3) tar-Regolament bażiku, limitata għall-eżami tad-dumping sa fejn jikkonċerna lill-applikant ("in-Notifika ta' bidu"). 1.4. Reviżjoni interim parzjali parallela tal-miżuri kumpensatorji (9) Fit-2 ta' April 2011[15], il-Kummissjoni ħabbret il-bidu ta' reviżjoni interim parzjali skont l-Artikolu 19 tar-Regolament bażiku kontra s-sussidji, limitata fil-kamp ta' applikazzjoni għas-sussidjar u għall-applikant. (10) Fir-reviżjoni interim parzjali tal-miżuri kumpensatorji nstab li t-tibdil mhuwiex ta' natura dejjiema. Għaldaqstant, l-investigazzjoni tar-reviżjoni ġiet terminata mingħajr ma ġew emendati l-miżuri fis-seħħ. 1.5. Il-partijiet ikkonċernati (11) Il-Kummissjoni għarrfet uffiċjalment lill-applikant, lir-rappreżentanti tal-pajjiż esportatur u lill-assoċjazzjoni tal-produtturi tal-Unjoni dwar il-bidu tar-reviżjoni. Il-partijiet interessati ngħataw l-opportunità li jressqu l-opinjonijiet tagħhom bil-miktub u li jitolbu seduta ta' smigħ fil-limitu taż-żmien stipulat fin-Notifika ta’ bidu. (12) Il-partijiet kollha interessati ġew mgħarrfa dwar il-possibbiltà li jitolbu seduta ta' smigħ. Intalbet u ngħatat seduta ta' smigħ waħda. (13) Sabiex tikseb it-tagħrif li qieset meħtieġ għall-investigazzjoni tagħha, il-Kummissjoni bagħtet kwestjonarju lill-applikant u rċeviet tweġiba fi żmien l-iskadenza stipulata għal dan l-għan. (14) Il-Kummissjoni fittxet u vverifikat it-tagħrif kollu li hi qieset meħtieġ għad-determinazzjoni tad-dumping. Il-Kummissjoni wettqet żjara ta' verifika fl-uffiċċji tal-applikant f'Kolkata, l-Indja u f'Haldia, l-Indja. 2. IRTIRAR TAT-TALBA U TERMINAZZJONI TAL-PROĊEDIMENT (15) Permezz ta' ittra lill-Kummissjoni datata t-18 ta' April 2012, l-applikant irtira formalment it-talba tiegħu għar-reviżjoni interim parzjali tal-miżuri anti-duming applikabbli għall-importazzjonijiet tal-PET li joriġina mill-Indja. L-irtirar huwa ġġustifikat prinċipalment mill-espansjoni ulterjuri tal-kapaċità ta' produzzjoni tal-applikant li turi li t-tibdil fir-rigward tad-dumping mhuwiex ta' natura dejjiema minħabba tnaqqis ulterjuri imminenti fl-ispejjeż tal-produzzjoni. L-applikant iddikjara li hu l-proċess ta' tibdil kontinwu li jqajjem dubji dwar in-natura dejjiema tat-tibdil stabbilit matul l-investigazzjoni. Ġie stabbilit li għalkemm xi wħud mit-tibdiliet stabbiliti matul l-investigazzjoni kienu ta' natura dejjiema, il-kumpanija tinsab effettivament fi proċess ta' tibdil kontinwu. (16) Fid-dawl tal-irtirar, ġie kkunsidrat jekk l-investigazzjoni tar-reviżjoni għandhiex tissokta ex officio. Is-servizzi tal-Kummissjoni ma sabu l-ebda raġuni valida biex iqisu li t-terminazzjoni ma tkunx fl-interess tal-Unjoni. Abbażi ta’ dan, l-investigazzjoni tar-reviżjoni għandha tiġi terminata. (17) Il-partijiet interessati ġew mgħarrfa dwar l-intenzjoni li l-investigazzjoni tar-reviżjoni tiġi terminata u ngħataw l-opportunità li jikkummentaw. (18) Għaldaqstant, ġie konkluż li r-reviżjoni dwar l-importazzjonijiet tal-PET li joriġina mill-Indja għandha tiġi terminata mingħajr ma jiġu emendati l-miżuri anti-dumping fis-seħħ, ADOTTA DAN IR-REGOLAMENT: Artikolu 1 Ir-reviżjoni interim parzjali tal-miżuri anti-dumping applikabbli għall-importazzjonijiet ta' ċertu polietilentereftalat (PET) li joriġina mill-Indja, fost pajjiżi oħra, mibdija skont l-Artikolu 11(3) tar-Regolament (KE) Nru 1225/2009, huwa b'dan terminat mingħajr emendi għall-miżuri anti-dumping fis-seħħ. Artikolu 2 Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea. Dan ir-Regolament għandu jorbot fl-intier tiegħu u huwa direttament applikabbli fl-Istati Membri kollha. Magħmul fi Brussell, Għall-Kunsill Il-President [1] ĠU L 343, 22.12.2009, p. 51. [2] ĠU L 301, 30.11.2000, p. 21. [3] ĠU L 266, 11.10.2005, p. 10. [4] ĠU L 59, 27.2.2007, p. 1. [5] ĠU L 340, 19.12.2008, p. 1. [6] ĠU C 335, 11.12.2010, p. 6. [7] ĠU L 301, 30.11.2000, p. 1. [8] ĠU L 188, 18.7.2009, p. 93. [9] ĠU L 266, 11.10.2005, p. 1. [10] ĠU L 59, 27.2.2007, p. 34. [11] ĠU C 335, 11.12.2010, p. 7. [12] ĠU L 226, 11.10.2005, p. 62. [13] ĠU C 335, 11.12.2010, p. 5. [14] ĠU C 102, 02.04.2011, p. 18. [15] ĠU C 102, 2.4.2011, p. 15.